Заняткі 2 (19)

ТЭМА: Чалавек і яго пачуцці. Радасць

I. УВОДЗІНЫ Ў ТЭМУ.

Уступнае слова настаўніка

У кожнага з нас ёсць дзень нараджэння. У гэты дзень блізкія людзі робяць падарункі, гавораць прыемныя словы. Скажыце, што вы зычыце сваім сябрам, бацькам. (*Выказванні вучняў.*)

Большасць з вас зычыла здароўя, шчасця, радасці.

А што для вас з’яўляецца радасцю? Чаму вы радаваліся сёння?

II. ЛІТАРАТУРНАЯ СТАРОНКА.

1. Прачытайце прытчу.

Радасць жыцця

У двары гулялі дзеці. Раптам адна дзяўчынка сказала:

— А ў мяне сёння радасць: мне мама купіла новую сукенку! Яна такая прыгожая, белая з ружачкамі, проста незвычайная, — сказала Ганначка і ў летуценні заплюшчыла вочы.

Вова падумаў крыху і таксама сказаў:

— А ў мяне затое ёсць новая кашуля! Вось якая! — і ён шырока расставіў рукі, каб кожны змог па заслугах ацаніць яго новую кашулю.

— А мне купілі алоўкі, — хутка сказала Аленка. — Цэлую каробку! Яркія і прыгожыя!

— Ды што алоўкі! — уключыўся ў размову Косцік. — Вось у мяне ёсць вуда. Сапраўдная! Мы з татам паедзем на рыбалку, і я злаўлюшмат рыбы! А алоўкі змалюеш і ўсё.

Дзеці пачалі пералічваць усе свае падарункі і радасці.

— Мне купілі ***веласіпед***! — А мне канструктар! — А ў мяне ёсць дома коцік! — чуліся дзіцячыя галасы.

І толькі адзін хлопчык сядзеў ціхенька і ўсміхаўся.

— Алёшачка, а чаму ты маўчыш? — пацікавілася ў яго Ганначка.

— У цябе хіба няма ніякай радасці?

— Ёсць! — сціпла адказаў хлопчык. — Я ў лесе кветкі бачыў!

— Якія кветкі? — здзіўлена спытаў Косцік.

— Беленькія! Мы з татам гулялі ў лесе, а потым сцямнела, і на палянцы былі беленькія кветкі. Такія прыгожыя! Яны нібы свяціліся!

— Знайшоў сабе радасць! — сказаў Косцік і засмяяўся.

— І сапраўды! Хто кветак не бачыў?! — засмяялася Аленка.

— А яшчэ я дахі бліскучыя бачыў! — сказаў Алёша.

— Зімой на іх снег ляжаў, і сонца ярка свяціла. Усе дахі ў горадзе былі такія бліскучыя. Праўда-праўда! Я сам з балкона бачыў.

— І зусім гэта не радасць! — смеючыся закрычаў Вова.

— Мы ўсе снег бачылі. Ён кожную зіму выпадае!

— Алёша, можа, у цябе яшчэ якая радасць ёсць? — спрабавала падтрымаць яго Ганначка.

— Ёсць! Я рыбак залатых бачыў! — сціпла сказаў хлопчык.

— Якіх рыбак? — зацікавіўся Косцік. — Дзе?

— У лужыне. Спачатку дождж прайшоў, а потым сонца выглянула. Вада ў лужыне свяцілася, і ў ёй рыбкі залатыя плавалі!

— Хлусіш ты ўсё! — сказаў Косцік. — Няма ў цябе ніякай радасці! Вось ты і выдумляеш!

І ўсе хлопцы сталі смяяцца. І толькі Ганначка ціха сказала:

— Пачакайце, хлопцы! — заступілася яна. — А можа, у яго гэтых маленькіх радасцей больш, чым у нас, бо ён іх усюды знойдзе [1].

*Пераклад Т. Шылько*

*Што рабілі дзеці ў двары? Чым яны выхваляліся?*

*Пра якія свае радасці расказаў хлопчык Алёша?*

*Чаму хлопцы з яго смяяліся? Як вы думаеце, ці былі радасці ў Алёшы?*

*Як вы разумееце апошнія словы Ганначкі? Ці згодныя вы з ёй?*

*Як вы думаеце, калі Алёша вырасце, кім ён стане?*

*На каго з герояў прытчы падобныя вы? Чым?*

Рускі пісьменнік Уладзіслаў Крапівін казаў: “Чалавек нараджаецца, каб радавацца жыццю. Глядзі, якое чыстае неба, якая вясна, глядзі, колькі на зямлі цікавага. Калі радуешся, хіба пытаешся, навошта? Радуешся, вось і ўсё” [2].

Чаму вы радуецеся? Знайдзіце вакол сябе тое, што выклікае ў вас пачуццё радасці.

1. Слова настаўніка.

Давайце звернемся яшчэ раз да прытчы. Большасць дзяцей радавалася, што ім нешта падаравалі. Алёша радаваўся таму, што бачыў прыгожае вакол сябе. А ці можна самому радавацца, калі зрабіў другому нешта прыемнае?

2. Прачытайце выказванні вядомых людзей [3].

Прынось радасць іншым! І ты ўбачыш, што радасць радуе.

*Роберт Джэймс Фішэр, амерыканскі гросмайстар,*

*адзінаццаты чэмпіён свету па шахматах*

Радасць, якую мы прыносім іншаму, захапляе тым, што яна не толькі не бляднее, як усякі водбліск, але вяртаецца да нас яшчэ больш яркай.

*Віктор Гюго, французскі пісьменнік*

Лепшы сродак добра пачаць дзень заключаецца ў тым, каб, прачнуўшыся, падумаць, ці нельга хоць аднаму чалавеку даставіць сёння радасць.

*Фрыдрых Вільгельм Ніцшэ, нямецкі філосаф*

Якую радасць вы можаце даставіць іншым людзям? Якія добрыя справы можаце зрабіць? Прывядзіце прыклады сваіх добрых спраў.

ІІІ. ЛІНГВІСТЫЧНАЯ СТАРОНКА.

1. Устанавіце адпаведнасць паміж словам і яго значэннем. Вызначце, да якой часціны мовы адносяцца словы ў першым слупку.

|  |  |
| --- | --- |
| Летуценне | верхняя частка будынка, якая пакрывае яго і засцерагае  ад дажджу |
| Дах | гаварыць няпраўду, маніць |
| Хлусіць | мара пра што-небудзь прывабнае, жаданне |

2. У словах “вочы”, “вуда”, “заслугі” замяніце адну літару так, каб атрымалася новае слова. З новымі словамі складзіце сказы.

**Адказ:** ночы, нуда (дуда), паслугі.

3. Са слова “сціплы” збегла адна літара. Якое слова атрымалася? У чым розніца паміж словамі?

**Адказ:** сціплы — сіплы.

4. Знайдзіце ў тэксце “Радасць жыцця” назвы рэчаў, якія падаравалі дарослыя дзецям. Запішыце іх у алфавітным парадку.

5. Запішыце “радасці” Алёшы (словазлучэнні з прыметніка і назоўніка). У прыметніках падкрэсліце канчаткі.

6. Падбярыце да прапанаваных прыметнікаў сінонімы. Запішыце іх у клетачкі.

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
|  |  |  | *1* |  |  |  |  |  |  |  |  |  |  |
|  |  |  |  |  |  |  |  |  |  |  |  |  |  |
|  |  | *3* |  |  |  |  |  |  |  |  |  |  |  |
|  | *4* |  |  |  |  |  |  |  |  |  |  |  |  |
|  |  |  |  |  | *5* |  |  |  |  |  |  |  |  |
|  |  |  |  |  | *6* |  |  |  |  |  |  |  |  |
| *7* |  |  |  |  |  |  |  |  |  |  |  |  |  |

Злосны.

Нясмелы, палахлівы.

Добры, чулы, спагадлівы.

Рэальны.

Невясёлы.

Масіўны, важкі.

Няспешны, марудны.

**Адказы:** сярдзіты, баязлівы, сардэчны, сапраўдны, сумны, цяжкі, павольны.

У выдзеленым слупку прачытайце слова, звязанае з тэмай урока. Да якой часціны мовы яно адносіцца?

ІV. ПАЗНАВАЛЬНАЯ СТАРОНКА.

Бюро даведак

Прачытайце. На аснове дадзенай інфармацыі падрыхтуйце паведамленні.

Веласіпед

Першы веласіпед (у перакладзе з лацінскага — “хутканог”) быў пабудаваны ў Расіі прыгонным Яфімам Артамонавым. Гэты веласіпед і прыкаціў ад Верхатур’я на Урале ў … Маскву. А адбылася такая падзея 15 верасня 1801 года. Але лёс у самаката Артамонава сумны, бо яго проста далучылі да царскай калекцыі і забылі. Другі “дзень нараджэння” веласіпеда адбыўся ў Парыжы ў 1806 годзе. Гэта быў двухколавы самакат без рулявога кіравання. А ў 1815 годзе немец К. Дрэз усталёўвае на машыну і рулявое кіраванне. Потым у 50-х гадах ХІХ стагоддзя яго суайчыннік Ф. Фішэр абсталёўвае пярэдняе кола шатунамі і педалямі. Так адрадзілася схема першага на свеце веласіпеда Артамонава, машына якога мела руль і педаль [4].

Вытворчасць веласіпедаў у Беларусі

Вытворчасць першай айчыннай мота- і велапрадукцыі пачалася ў Мінску ў 1945 годзе. І сёння на мотавелазаводзе ажыццяўляецца вытворчасць мота- і велапрадукцыі айчынных гандлёвых марак Aist і Minsk, асвоена больш за сотню новых мадэляў веласіпедаў і дзясяткі мадэляў мотатэхнікі. Напрыклад, у 2020 годзе на заводзе створана амаль 70 тысяч веласіпедаў і 3000 адзінак мотатэхнікі, асвоены выпуск электравеласіпедаў [5].

Спіс выкарыстаных крыніц

Притча о радостях жизни. Притча «Радость жизни» [Электронны рэсурс]. — Рэжым доступу: <https://ant-top.ru/pritcha-o-radostyah-zhizni-pritcha-radost-zhizni-pritcha-o-zhizni-i/>. — Дата доступу: 29.10.2022.

Красивые цитаты про радость великих людей [Электронны рэсурс]. — Рэжым доступу: <https://resheto.net/raznosti/1373-tsitaty-pro-radost>. — Дата доступу: 29.10.2022.

250 красивых фраз про радость: короткие цитаты, мудрые позитивные высказывания, философские афоризмы со смыслом о радостных моментах в жизни [Электронны рэсурс]. — Рэжым доступу: <https://wikiphile.ru/295-fraz-pro-radost/>. — Дата доступу: 29.10.2022.

Шпадарук, И. Из биографии привычных вещей: самоучитель эрудита / И. Шпадарук*. —* Минск : Згода, 1993. — 96 с.

Паводле матэрыялаў нарады ***па пытаннях развіцця айчыннай мотавелатэхнікі*** [Электронны рэсурс]. — Рэжым доступу: <https://zviazda.by/be/news/20210216/1613468305-idei-razarvac-pradpryemstva-na-kavalki-i-zatym-razdac-pa-bankah-ya>**. —** Дата доступу: 29.10.2022.

Заняткі 3 (20)

ТЭМА: Чалавек і яго якасці. Прагнасць і шчодрасць

I. УВОДЗІНЫ Ў ТЭМУ.

Уступнае слова настаўніка

Жыў-быў хлопчык. І гаварыў ён усяго два сказы: “Дай!” і “Не дам!”. Убачыць у каго-небудзь цацку або кніжку і крычыць: “Дай! Дай! Дай!” А калі ў яго дзеці папросяць што-небудзь, надзьмецца як мыш на крупы і скрозь зубы скрыгоча: “Не дам! Не дам!”

Што можна сказаць пра гэтага хлопчыка? Ці хацелася б з ім сябраваць? Чаму?

Сёння, дзеці, мы пазнаёмімся з беларускай народнай казкай “Прагны багацей”. Ці чыталі вы яе? Хто з казкай незнаёмы, паспрабуйце здагадацца, пра што пойдзе ў ёй размова.

II.ЛІТАРАТУРНАЯ СТАРОНКА.

1. Прачытайце казку.

Прагны багацей

Жылі два браты: багаты і бедны. Багаты сам нічога не рабіў, бо меў шмат парабкаў. А бедны лавіў вудаю ў возеры рыбу — з гэтага і жыў.

Аднаго разу багаты спраўляў вяселле — жаніў сына. Шмат сабралася ў яго гасцей.

“Пайду і я да брата ў госці”, — думае бедны. Пазычыў ён у суседзяў каравай хлеба і пайшоў на вяселле.

Прыйшоў і стаіць у парозе з хлебам. Убачыў яго багаты брат:

— Ты чаго прывалокся? У мяне тут госці не табою будучы! Вон, каб я цябе і не бачыў!

І прагнаў яго.

Крыўдна стала беднаму брату. Узяў ён вуду і пайшоў рыбу лавіць. Сеў у стары човен ды паплыў на сярэдзіну возера. Вудзіў, вудзіў — усё дробная рыбка трапляецца. А тут і сонца заходзіць. “Ну, — думае бедны рыбак, — закіну яшчэ раз, на шчасце”. Закінуў вуду і выцягнуў такую рыбіну, якой і зроду не бачыў: вялікая ды ўся серабрыстая.

Пацешыўся ён з дзіўнай рыбіны і пачаў яе ў торбу запіхваць. А тая раптам і кажа яму чалавечым голасам:

— Не губі мяне, добры чалавек, пусці назад у возера.

Успомніў рыбак сваіх дзяцей і кажа:

— Не магу я цябе пусціць — я сам галодны і дзеці даўно есці хочуць. З чым я дамоў вярнуся?

— Калі ты такі бедны, — кажа рыбіна, — дык засунь руку мне ў рот і дастань адтуль залаты пярсцёнак.

Рыбак падумаў і кажа:

— Баюся, ты мне яшчэ руку адкусіш.

— Не бойся, не адкушу!

Пасмялеў рыбак, засунуў руку рыбіне ў рот і дастаў адтуль залаты пярсцёнак.

— Што я з ім рабіць буду? — пытаецца рыбак. — Ён жа мяне не накорміць.

— Нічога, — адказвае дзіўная рыбіна, — яшчэ як накорміць! Выкідай сваю дробную рыбку з чоўна і ўкінь туды гэты пярсцёнак.

Рыбак так і зрабіў. І як толькі кінуў пярсцёнак на дно чоўна, дык там адразу цэлая куча грошай стала.

Пусціў бедны рыбак тую рыбіну ў возера, а сам хутчэй да берага паплыў. Скінуў на беразе кашулю, сабраў у яе грошы і пайшоў дадому.

Зажыў цяпер бедны брат лепш не трэба. Пабудаваў новую хату і паклікаў гасцей на ўваходзіны. А брата не пазваў: не мог дараваць яму крыўды.

Дачуўся багаты, што яго бедны брат новую хату паставіў і з гасцямі балюе. Кажа ён сыну:

— Схадзі паглядзі, што ў яго там робіцца.

Прыйшоў сын, паглядзеў ды бягом назад.

— Ой, — кажа бацьку, — у цябе таго няма, што ў твайго беднага брата: і хата новая, і жывёлы поўна, і на стале ўсяго хапае.

Багаты аж пачарнеў ад зайздрасці. Пасылае ён зноў сына, каб паклікаў беднага брата.

Прыйшоў бедны брат да багатага.

— Адкуль у цябе гэтулькі дабра? — пытаецца багаты брат у беднага. — Ты, кажуць, жывеш цяпер лепш за мяне.

Бядняк ілгаць не ўмеў — усё і расказаў, як было.

Як пачуў гэта багаты, дык так і засвярбелі ў яго рукі. “Пайду, — думае, — і я злаўлю тую рыбіну”.

Узяў ён добрую вуду, сеў у новы човен і паехаў на сярэдзіну возера. Лавіў, лавіў і вывудзіў-такі дзіўную рыбіну.

— Не губі мяне, — просіцца рыбіна, — пусці назад: у мяне там дзеці малыя…

— Не, галубка, — захадзіўся багаты, — не пушчу! Дай мне такі ж пярсцёнак, які дала майму брату.

— Дык брат жа твой бедны быў, ён і хлеба не меў… А табе навошта?

— Як гэта навошта? Не хачу, каб брат багацейшы быў за мяне! Давай пярсцёнак — і канец! А не, дык занясу цябе дамоў і засмажу…

— Ну, што ж, — кажа рыбіна, — бяры, калі ты такі зайздросны. Мне не шкада.

Разявіла яна рот. Прагны багацей засунуў ёй у рот руку па самы локаць. Тут рыбіна як глымане зубамі — адкусіла руку і нырнула з ёю на дно возера.

Вярнуўся багаты брат дамоў і без грошай, і без рукі.

Так яму і трэба [1].

*Апрацоўка Алеся Якімовіча*

*За каго вы перажывалі, калі слухалі казку?*

*Якое значэнне мае слова* ***прагны*** *ў назве казкі? З прапанаваных слоў выберыце для яго сінонімы: жадлівы, жахлівы, зайздросны, прадажлівы.*

*Карыстаючыся тэкстам, дакажыце, што адзін брат быў бедны, а другі — багаты.*

*Як вы разумееце выраз “У мяне тут госці не табою будучы!”?*

*Чаму рыбіна аднеслася да братоў па-рознаму?*

*Што можа зрабіць прагны чалавек?*

*Ці згодны вы з апошнімі словамі казкі: “Так яму і трэба”?*

**Для даведкі.** Суровае пакаранне за парушэнне закону ў мінулым было характэрна для многіх краін свету. Сёння жорсткае пакаранне за крадзеж засталося ў некаторых мусульманскіх краінах. Так, у Іране, калі ўкраў першы раз, адсякаюць 4 пальцы рукі, а за паўторны крадзеж — паўступні левай нагі. Падобныя законы існуюць і ў Саудаўскай Аравіі. Кажуць, што ў гэтых краінах можна не турбавацца за сваю маёмасць [2].

2. Прачытайце прыказкі [3]. Пра каго і калі так гавораць?

Хутчэй з казла возьмеш малака.

З’есці не магу, дык хоць з сабой вазьму.

Пуза трашчыць, а рукі бяруць.

Сам патоне, а вады не дасць.

Набраў дабра — не спіцца: усё злодзеяў баіцца.

3. Падбярыце антонім да слова “прагнасць”. Паслухайце прытчу.

Прагнасць і Шчодрасць

Аднойчы сустрэліся Прагнасць і Шчодрасць. Прагнасць несла тры каструлі — вялікую, сярэднюю і маленькую.

Шчодрасць і кажа:

— Прагнасць, дай мне вялікую каструлю.

— Не дам, — адказвае Прагнасць.

— Ну, дай тады сярэднюю, — зноў просіць Шчодрасць.

— Сказала ж, што не дам.

— Ну хоць самую маленькую, — не здавалася Шчодрасць.

— Ды што ты прыстала? Сказала ж, што не дам, і ўсё тут!

— Ну тады вазьмі піражок — свежанькі, румяненькі.

І Шчодрасць працягнула Прагнасці свежы піражок.

— А чаму так мала? — са здзіўленнем спытала Прагнасць.

— Я ж прасіла ў цябе каструлі, каб накласці табе піражкоў, а ты не дала.

Прагнасць заўсёды карае сябе сама [4].

*Пераклад Т. Шылько*

Як вы разумееце апошні сказ прытчы?

Разыграйце прытчу ў асобах.

ІІІ. ЛІНГВІСТЫЧНАЯ СТАРОНКА.

1. Ад прапанаваных назоўнікаў утварыце дзеясловы. Растлумачце іх значэнні. З адным дзеясловам складзіце сказ і запішыце яго.

Вуда — \_\_\_\_\_\_\_\_\_\_\_\_\_\_\_\_.

Крыўда — \_\_\_\_\_\_\_\_\_\_\_\_\_\_.

Пазыка — \_\_\_\_\_\_\_\_\_\_\_\_\_\_.

Смажанне — \_\_\_\_\_\_\_\_\_\_\_\_.

Баль — \_\_\_\_\_\_\_\_\_\_\_\_\_\_\_\_\_.

2. Устаўце прапушчаныя словы. Параўнайце з тэкстам казкі правільнасць напісання слоў, якія ўставілі.

Лавіць (дзе?) \_\_\_\_\_\_\_\_\_\_\_ рыбу.

Пазычыць (у каго?) \_\_\_\_\_\_\_\_\_\_\_\_ каравай хлеба.

Стаяць (дзе?) \_\_\_\_\_\_\_\_\_\_\_\_ з хлебам.

Паклікаць (каго?) \_\_\_\_\_\_\_\_\_\_\_\_ на ўваходзіны.

Кінуць (што?) \_\_\_\_\_\_\_\_\_\_\_\_\_ на дно чоўна.

Скінуць (дзе?) \_\_\_\_\_\_\_\_\_\_\_\_\_кашулю.

Чым па значэнні адрозніваюцца словы **кінуць** і **скінуць**?

3. Прачытайце прыказкі [3]. Выпраўце памылкі ў напісанні.

Шчодры беднасці неведае.

У добрых ды шчодрых і куры па тры яйкі несуць.

На шчодрую ружу і ластаўка сядзе.

Шчодраму ўвесь свед радня.

ІV. ПАЗНАВАЛЬНАЯ СТАРОНКА.

Бюро даведак

Прачытайце. На аснове дадзенай інфармацыі падрыхтуйце паведамленне.

Пярсцёнак

Пярсцёнак — гэта абадок, абруч, часта з каштоўнымі камянямі, які носіцца на пальцы як упрыгожанне ці як сімвал шлюбу. Слова “пярсцёнак” утворана ад агульнаславянскага “перст” — “палец”.

Гісторыя існавання пярсцёнкаў налічвае не адно тысячагоддзе. У старажытнасці на пярсцёнкі наносілі выявы птушак, жывёл.

Ва ўсе часы пярсцёнак быў адметным знакам уладальніка, сімвалам улады. Ён паказваў на прыналежнасць гаспадара да пэўных слаёў насельніцтва, вылучаў яго сярод іншых.

У старажытныя часы пярсцёнкі з’яўляліся не толькі ўпрыгожаннем, але і мелі іншыя функцыі. Адны з іх прызначаліся для запячатвання дакументаў. Яны называліся “пячатка”. Другія пярсцёнкі насілі па неабходнасці. Напрыклад, лучнікі насілі пярсцёнкі на сярэднім, указальным і безыменным пальцах, каб зберагчы сябе ад парэзаў цецівой. У кулачных баях пярсцёнкі з каменнымі і металічнымі ўстаўкамі служылі зброяй.

У цяперашні час пярсцёнкі часцей выкарыстоўваюцца як упрыгожанне.

*Т. Шылько*

Пярсцёнкі нярэдка сустракаюцца ў легендах і казках розных краін свету. Успомніце казкі, дзе пярсцёнкі мелі магічную сілу.

Многія мастакі пісалі партрэты вядомых людзей, на пальцах якіх былі пярсцёнкі. Разгледзьце рэпрадукцыю карціны Я. Драздовіча “Пярсцёнак Усяслава Чарадзея” [5]. Успомніце, чым знакаміты персанаж карціны.

**

Язэп Драздовіч. Пярсцёнак князя Усяслава Чарадзея

Спіс выкарыстаных крыніц

1. Прагны багацей // Бацькаў дар : беларускія народныя гераічныя і фантастычныя казкі / Апрацоўка А. Якімовіча. — Мінск : Юнацтва, 1985. — С. 68–70.

2.Суровое правосудие: где отрубали руку за воровство? [Электронны рэсурс]. — Рэжым доступу: [https://autogear.ru/article/412/181/surovoe-pravosudie-gde-otrubali-ruku-za-vorovstvo*/*](https://autogear.ru/article/412/181/surovoe-pravosudie-gde-otrubali-ruku-za-vorovstvo/)*. —* Дата доступу: 01.11.2022.

3.Прыказка пра прагнасць для дзяцей [Электронны рэсурс]. — Рэжым доступу: <https://be.unansea.com/прыказка-пра-прагнасць-для-дзяцей/>.*—* Дата доступу: 01.11.2022.

4. Притча. Жадность и Щедрость [Электронны рэсурс]. — Рэжым доступу: <https://iov75.livejournal.com/3767664.html>. — Дата доступу: 01.11.2022.

5. Драздовіч, Я. Пярсцёнак князя Усяслава Чарадзея [Электронны рэсурс]. — Рэжым доступу: [https://commons.wikimedia.org/wiki/File: Я.\_Драздовіч\_Пярсцёнак\_князя\_Усяслава\_Чарадзея.jpg](https://commons.wikimedia.org/wiki/File:%20Я._Драздовіч_Пярсцёнак_князя_Усяслава_Чарадзея.jpg). — Дата доступу: 01.11.2022.

Заняткі 4 (21)

ТЭМА: Чалавек і яго якасці. Лянота і працавітасць

I. УВОДЗІНЫ Ў ТЭМУ.

Адгадайце загадкі Міхася Пазнякова.

Адзін — і сее, і будуе,

гатуе, возіць, рамантуе,

працуе рупна, без прынукі

і мае залатыя рукі.

Другі — няўмелы і няўдалы,

і абыякавы, і вялы.

Яго не радуе работа,

бо ім валодае лянота [1, с. 93].

**Адказ:** працаўнік — гультай.

Як вы думаеце, пра якія якасці чалавека пойдзе гаворка на занятках?

II. ЛІТАРАТУРНАЯ СТАРОНКА.

1. Паслухайце казку.

Казка пра ляноту

Раскажу я вам адну казку старую. Даўным-даўно ў адным лесе з’явілася госця няпрошаная — лянота. Стала яна па гнёздах ды па норах хадзіць, да жыхароў лясных у госці напрошвацца.

У адной норцы жыў вясёлы працавіты вожык. Цэлы дзень ён па лесе бегаў, грыбы ды ягады збіраў, на зіму запасы рабіў. І вось аднойчы сустрэлася яму лянота. Як прыстала яна да вожыка, стала ўпрошваць:

— Пусці мяне да сябе жыць.

Падумаў вожык і кажа:

— Нара ў мяне вялікая, месца хопіць, жыві, калі хочаш.

І як толькі пасялілася лянота ў вожыка, стаў ён лянівым жудасна, усё б яму дома сядзець, нічога не рабіць. Сабраўся ён раніцай у лес ісці, а лянота яму і кажа:

— Навошта табе цэлымі днямі па лесе бегаць? Лепш давай яшчэ паспім, нічога рабіць не будзем.

Так мінула некалькі дзён. Бачыць вожык, што яму зусім цяжка жыць стала. Узяў ён ды і выкінуў ляноту за парог:

— Ідзі сабе, лянота, ад маёй нары далей, шукай сабе іншых сяброў, а пра мяне і зусім забудзься.

Пайшла лянота зноў па лесе. Бачыць яна, у сваёй бярлозе мядзведзь сядзіць. Стала яна да яго прасіцца:

— Пусці мяне, касалапы, да сябе жыць.

Пачухаў мядзведзь за вухам, падумаў і кажа:

— Бярлога ў мяне вялікая, утульная, жыві, колькі хочаш, мне не шкада.

Як пасялілася лянота ў мядзведжай бярлозе, пачала там гаспадарыць, дык мядзведзю і зусім жыцця не стала. Раней ён цэлымі днямі рыбку ў рэчцы лавіў, ягады, мёд збіраў, на зіму наядаўся, каб тлушчам назапасіцца, а цяпер цэлымі днямі ляжыць ён, з боку на бок пераварочваецца ды пазяхае. Зразумеў ён, што з лянотаю жыць дрэнна, стаў бурчэць:

— Ідзі сабе, лянота, далей ад маёй бярлогі, вынось хутчэй ногі: не тое, як раззлуюся, дрэнна табе будзе.

Спалохалася лянота мядзведжага гневу, выскачыла з бярлогі, кінулася бегчы, толькі яе і бачылі.

Доўга хадзіла яна па лесе, і дзе б лянота не пасялілася, там адразу нуда ды дрымота-пазяханне на звяроў нападалі, ім працаваць не давалі. А потым сабраліся звяры ўсе разам ды і выставілі ляноту прэч з лесу, каб яна ім працаваць не перашкаджала.

Вы, дзеці, будзьце ўважлівейшымі: калі пастукаецца лянота ў дзверы, ні ў якім разе яе не ўпускайце, таму што з лянотай дрэнна пад адным дахам жыць [2].

*Алена Глызь (Пераклад Т. Шылько)*

Чаму ж дрэнна жыць з лянотай?

1. Паслухайце, што адбылося, калі лянота сустрэлася з вучнямі.

Лянота і вучні

Вырашыў Алеська ўрокі сёння зрабіць, а лянота яму гаворыць: “Паспееш, заўтра зробіш”.

Надумалася Кацярынка ў пакоі прыбрацца, а лянота ёй шэпча: “Яшчэ не вельмі брудна, можна і заўтра парадак навесці”.

Захацеў Паўлік бабулі дапамагчы, а лянота тут як тут: “Паспееш да бабулі, лепш у камп’ютарныя гульні пагуляй”.

Просіць мама Таццянку вынесці вядро са смеццем, а лянота падвучвае: “Заўтра вынесеш”.

І сталі дзеці гаварыць: “Заўтра зраблю! Заўтра зраблю!” А заўтра працаваць таксама не хацелася. Не ведалі дзеці, што лянота вельмі небяспечная. Яна зацягвае, як балота. Нездарма кажуць: “Ад ляноты чакай бядоты”.

Даведалася пра гэта настаўніца. Паклікала яна вучняў і сказала:

— Заўтра, заўтра, а не сёння,*—* гультаі гавораць так. А вы хочаце быць гультаямі?

— Не, — дружна сказалі дзеці.

— Тады ніколі не адкладвайце на заўтра тое, што можна зрабіць сёння.

*Т. Шылько*

Ці справяцца дзеці з лянотай? Як вы думаеце?

2. Чаму кажуць, што лянота — гэта маці, а дачка — голад?

Прачытайце.

Прытча аб працы

У аднаго чалавека было тры сыны. І вось аднойчы ён памёр, пакінуўшы кожнаму з іх спадчыну. Старэйшаму сыну дастаўся вялікі прыгожы дом, сярэдняму — карова, ну а самаму малодшаму — сякера з рукавіцамі. Кожны сын заняўся сваёй справай. Старэйшы стварыў сям’ю і жыў разам з жонкай і дзецьмі ў сваёй хаце. Сярэдні сын вырашыў прадаваць малако. А малодшаму дасталася самая цяжкая работа — працаваць сякерай.

Прайшло некалькі гадоў… Прыйшоў час пажынаць плады сваёй працы.

Старэйшы сын жыў, за домам не сачыў, ён у яго ўвесь пакасіўся і з вялікага і прыгожага ператварыўся ва ўбогі і непрывабны.

Сярэдні сын аказаўся лянівым, і вельмі хутка яго карова стала даваць усё менш малака.

І толькі малодшы сын з дапамогай сваёй сякеры змог не толькі сабе на хлеб зарабіць, але і хату пабудаваць, і карову купіць.

Пазайздросцілі яму браты. І вырашылі, што сякера ў брата чароўная, трэба яе сабе забраць і зажыць прыпяваючы. Ды дзе там! Сякеру сцягнулі, а нічога не выйшла.

“Рукавіц не хапае!” — вырашылі яны. І прысвоілі іх сабе. Зноў нічога!

А малодшы брат у гэты час не бедаваў. Ён купіў сабе новую сякеру, лепшую за ранейшую, і працягваў працаваць. Тады і зразумелі браты, што ўся справа не ў сякеры, а ў працавітасці і ўменні. Узялі прыклад са свайго малодшага брата, навучыліся працаваць і сталі добрымі майстрамі [3].

*Пераклад Т. Шылько*

Чым займаліся браты пасля смерці бацькі?

Як вы разумееце выраз “працаваць сякерай”? Чым займаўся малодшы брат? Як назывецца чалавек, які працуе з дрэвам\*?

Як склалася жыццё ў братоў праз некалькі гадоў? Чаму так адбылося?

Чаму старэйшыя браты ўкралі ў малодшага сякеру і рукавіцы? Ці дапамагло ім гэта?

У чым сакрэт багацця малодшага брата? Знайдзіце і зачытайце радкі ў тэксце.

Дакажыце, што працавітасць — адна з найважнейшых якасцей чалавека.

Ці павінны працаваць дзеці? У чым заключаецца праца вучняў?

*\*****Цясляр, сталяр*** — рамеснікі, якія выконваюць работы, звязаныя з апрацоўкай драўніны і вырабам з яе разнастайных дэталей, будаўнічых канструкцый*.*

ІІІ. ЛІНГВІСТЫЧНАЯ СТАРОНКА.

1. Знайдзіце ў тэксце “Лянота і вучні” прыказкі. Запішыце іх у левы слупок. Прачытайце прыказкі ў правым слупку. Якія з прыказак з левага і правага слупкоў блізкія па сэнсе?

|  |  |
| --- | --- |
| 1. | 1. Адклад не ідзе ў лад. |
| 2. | 2. Лепей цяпер, чым у чацвер. |
| 3. | 3. Сон на заўтра адкладзі,  а справу сёння давядзі. |

2. Запішыце якасці характару герояў прытчы, выкарыстоўваючы прыметнікі.

Старэйшыя браты: \_\_\_\_\_\_\_\_\_\_\_\_\_\_\_\_\_\_\_\_\_\_\_\_

Малодшы брат: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Утварыце ад прыметнікаў назоўнікі.

3. Да слова **праца** падбярыце роднасныя словы. Запішыце іх.З адным са слоў складзіце сказ.

ІV. ПАЗНАВАЛЬНАЯ СТАРОНКА.

Бюро даведак

Прачытайце. На аснове дадзенай інфармацыі падрыхтуйце паведамленне.

Сякера

Сякера суправаджае чалавека яшчэ з першабытных часоў. Першай у гісторыі сякерай быў заціснуты ў руцэ старажытнага чалавека завостраны камень. Акрамя выкарыстання як сякеры, гэтую прыладу ўжывалі ў якасці зброі, малатка, долата, скрабка і інш.

Каменныя сякеры былі найкаштоўнейшай рэччу ў мясцовых плямёнаў. Захоўваннем гэтых інструментаў займаліся старэйшыны, а звычайным супляменнікам яны выдаваліся толькі на некаторы час.

Шмат пазней, але яшчэ да нашай эры, сталі вырабляць сякеры з металу. Гэта былі медныя, бронзавыя, жалезныя і сталёвыя сякеры [4].

З развіццём чалавечай цывілізацыі сякера не страціла сваёй актуальнасці*.* У наш час сякера застаецца вельмі патрэбнай прыладай у будаўніцтве, дрэваапрацоўцы, у хатняй гаспадарцы, на дачы і ў час адпачынку на прыродзе. З дапамогай сякеры можна насекчы дроў, абчасаць дошкі, завастрыць і забіць калы.

У Беларусі сякеры выпускаюць на Мінскім падшыпнікавым заводзе, Мінскім трактарным заводзе і некаторых іншых прадпрыемствах.

Спіс выкарыстаных крыніц

1. Пазнякоў, М. П. У родным краі : для дзяцей мал. шк. узросту / М. П. Пазнякоў; маст. Сяргей Волкаў. — Мінск : Литература и Искусство, 2009. — 144 с.

2. Сказка про лень [Электронны рэсурс]. — Рэжым доступу: <http://www.proza.ru/avtor/skazka3>. — Дата доступу: 08.11.2022.

3. Притча о труде [Электронны рэсурс]. — Рэжым доступу: <https://znanija.site/russkii-yazyk/31545353.html>. — Дата доступу: 08.11.2022.

4. История топора — История вещей [Электронны рэсурс]. — Рэжым доступу: <https://история-вещей.рф/instrumentyi/istoriya-topora.html>. — Дата доступу: 08.11.2022.